27 ሓምለ 2020 ቅድሚ ክልተ ዓመታት፡ ቀዳማይ ሚኒስተር ኣብዪ ኣሕመድ ናብ ስልጣን ምስመጸ፡ ቀዲሙ ካብ ዝፈጸሞምን ጽቡቕ ናእዳ ካብ ዝረኸበሎምን ስጉምትታቱ ሓደ፡ ነቶም ኣብ መዝገብ ራዕዲ ሰፊሮም ዝጸንሑ ተቓወምቲ ጉጅለታት ካብ’ዚ መዝገብ ክወጽኡ ምግባሩ እዩ። ኣብ መፈለምታ ወርሒ ሓምለ 2018፡ ባይቶ ኢትዮጵያ፡ ነቶም ብመንግስቲ ኢትዮጵያ ከም ግብረ ሽበራዊ ጉጅለታት ተመዝጊቦም ዝጸንሑ፡ ፖለቲካዊ ዉዳበታት ግንባር ሓርነት ኦሮሞ (ኦነግ)፣ ግንባር ሓርነት ኦጋዴን (ኦብነግ) ከምኡ ድማ ግንቦት ሸዉዓተ፡ ካብ’ዚ ናይ ሽበራ መዝገብ ክወጽኡ ወሲኑ። ነዚ ውሳነን ጻውዒት መንግስቲ ኢትዮጵያን ስዒቦም ድማ፡ እቶም ካብ መዝገብ ሽበራ ዝተሰረዙ ጥራይ ዘይኮኑስ፡ ካልኦት ብዙሓት ኣብ ደገ ኮይኖም ኣንጻር መንግስቲ ኢትዮጵያ ብረት ኣቕኒዖም ክቃለሱ ዝጸንሑ ውድባት’ውን ናብ ኢትዮጵያ ተመሊሶም እዮም። እዞም ናብ ዓዲ ዝተመለሱ ፖለቲካዊ ውዳበታት፡ ሕዚ ድሕሪ ክልተ ዓመታት ኣብ ምንታይ ኩነታት ይርከቡ?
